Mosetsana mongwe kwa Barbados o ne a ya kerekeng ka maoto moso mongwe wa Sontaga fa kgole ya setlhako sa gagwe e ne e kgaoga. O ne a tsena mo ntlong e e fa gaufi mme a kopa nnale ya go se baakanya. Ntlo eo e ne e le ya mmè wa Mosupi le morwadie. Fa mosetsana yoo a ntse a baakanya setlhako sa gagwe, kgaitsadi o ne a mo tlhalosetsa kafa dipolelelopele tsa Baebele di diragadiwang ka teng gone jaanong. Go tswa foo, morwadia kgaitsadi yono o ne a laletsa mosetsana yono gore a ye pokanong le bone kwa Holong ya Bogosi moragonyana mo mosong oo. E re ka mosetsana a ne a bona gore o tla fitlha thari kwa kerekeng, o ne a amogela taletso eo. Fa pokano e ntse e tsweletse o ne a bula ditemana tsotlhe tse di umakiwang mo Baebeleng ya gagwe ya King James. O ne a kgatlhiwa thata ke thulaganyo. O ne a re o lapisitswe ke go utlwa medumo ya meropa le go goela kwa godimo kwa kerekeng ya gagwe a ba a re ga a bolo go batla go ithuta Baebele mo lefelong le le sisibetseng. O ne a amogela buka ya Baebele e Ruta Eng? mmogo le thuto ya Baebele. O nna gone kwa dipokanong tsotlhe e bile o nna le seabe ka tlhoafalo mo go tsone.